text: জনগণের উত্তাল আন্দোলনে আওয়ামী লীগ ভেসে যাবে : ফখরুল – শুদ্ধস্বর ডটকম
  বিএনপি মহাসচিব মির্জা ফখরুল ইসলাম আলমগীর সরকার পতনের আন্দোলন শুরুর আগে অতিদ্রুত দলের মধ্যকার বিভেদ ও গ্রুপিং দূর করার আহ্বান জানিয়েছেন। তিনি বলেন, জনগণের উত্তাল আন্দোলনের মধ্য দিয়ে আওয়ামী লীগ ভেসে যাবে।
  আজ শনিবার দুপুরে দলের প্রতিষ্ঠাতা জিয়াউর রহমানের ৪০তম মৃত্যুবার্ষিকী উপলক্ষে এক ভার্চুয়াল আলোচনা সভায় বিএনপির সকল পর্যায়ের নেতাদের প্রতি এই আহ্বান জানান তিনি।
  ফখরুল বলেন, আমি খুব পরিষ্কারভাবে বলতে চাই, আওয়ামী লীগ কি করছে- করুক। জনগণের কাছে তাদের অন্যায় টিকে থাকতে পারবে না, তারা ভেসে যাবে। জনগণের উত্তাল আন্দোলনের মধ্য দিয়ে তারা (আওয়ামী লীগ) ভেসে যাবে এবং জনগণের সরকার প্রতিষ্ঠা হবে।
  বিএনপি মহাসচিব বলেন, বর্তমান অবস্থা সংকটময়। এই অবস্থার পরিবর্তন আমাদেরকেই করতে হবে। অন্য কেউ এসে আমাদেরকে করে দিয়ে যাবে না। আমাদেরকে বিএনপিকে দায়িত্ব নিতে হবে। বিএনপি হচ্ছে সেই দল যারা জনগণের প্রতিনিধিত্ব করে।